Marián Vach

**Marián Vach** (* 28. august 1950, Bratislava) je slovenský dirigent a zbormajster.

## Životopis
V rokoch 1968 až 1972 študoval matematiku a hudobnú výchovu na Pedagogickej fakulte Univerzity Komenského v Trnave. Asistoval Jozefovi Potočárovi, vtedajšiemu zbormajstrovi tamojšieho Akademického speváckeho zboru Univerzity Komenského a zbor tiež sprevádzal na klavíri. Július Farkaš ho oslovil na spoluprácu na predstavení *Jednotkári*, ktorý bol protestom voči vpádu vojsk Varšavskej zmluvy a podľa Vacha tiež inšpiroval svoj vzťah k divadlu a k opere. Profesor Ján Strelec ho presvedčil na štúdium na Vysokej škole múzických umení. Na Hudobnej a tanečnej fakulte vyštudoval zborové dirigovanie u prof. Juraja Haluzického (19721977). Externe tam (v rokoch 1977 až 1981) tiež vyštudoval orchestrálne dirigovanie (pedagóg Ladislav Slovák) a operné dirigovanie (pedagóg Tibor Frešo).

V októbri 1972 ho oslovil Ondrej Francisci, dirigent Detský spevácky zbor Československého rozhlasu, s ponukou asistentskej spolupráce na čiastočný úväzok. Neskôr sa stal dirigentom a od roku 1977 toto teleso viedol. So zborom sa účastnil aj medzinárodných turné. Zároveň bol tiež umeleckým šéfom a vedúcim dirigentom Ľudového spevokolu učiteľov Slovenska. Spolupracovník so súborom Technik a Akademickým speváckym združením pri PKO v Bratislave bol v rokoch 1973 až 1974. Od roku 1983 bol dirigentom Štátneho divadla Košice, a v sezóne 1985/1986 hlavným dirigentom Štátneho divadla Košice. Súčasne spolupracoval aj so zborom Collegium Technicum s ktorým získal viaceré ocenenia. V sezóne 1986/1987 sa stal umeleckým vedúcim SĽUKu. Od roku 1988 bol šéfdirigentom a umeleckým vedúcim Komornej opery Slovenskej filharmónie a v rokoch 19971999 riaditeľom Komornej opery Slovenského národného divadla v Bratislave a zároveň v roku 1990 zastával pozíciu hlavného zbormajstra Slovenského filharmonického zboru a v rokoch 19931995 tiež hlavného zbormajstra Opery SND.

V rokoch 1998 až 2003 bol umelecký vedúci a šéfdirigent speváckeho zboru Lúčnica, „s ktorým naštudoval a premiérovo uviedol štyri koncertné programy a absolvoval mnohé domáce i zahraničné koncertné turné“. V období 19992001 bol umeleckým vedúcim a dirigentom Štátnej opery v Banskej Bystrici. V rokoch 2002 až 2003 bol šéfdirigent Opery Štátneho divadla Košice. Umelecký vedúci a hlavný zbormajster Slovenského filharmonického zboru bol v rokoch 2003 až 2004. V januári 2005 sa vrátil do Štátnej opery v Banskej Bystrici kde bol znovu umeleckým šéfom a šéfdirigentom. V pozícii umeleckého šéfa bol do roku 2011, z postu dirigenta odišiel v roku 2021.

Celkovo naštudoval 40 opier, z toho 18 boli slovenské premiéry. Od roku 1992 spolupracuje s rakúskou opernou spoločnosťou Amici del Belcanto s ktorou naštudoval 10 operných titulov. Je tiež dlhoročným šéf dirigentom medzinárodného festivalu Universitas Cantat. Venuje sa tiež skladbe zborových, komorných a orchestrálnych diel.

## Ocenenia
* Cena predsedu Národnej rady SR (2014) „za rozvoj kultúry a humanitného vzdelávania“
* Cena ministra kultúry SR (2012) „za hudobné naštudovanie opery Jána Cikkera *[[Coriolanus]]* a doterajšie umelecké aktivity v oblasti hudobnej kultúry na Slovensku“
* Cena Jána Cikkera (2012) „za naštudovanie a uvedenie opery Jána Cikkera *[[Coriolanus]]*“
* Cena opernej kritiky *[[Hudobný život|Hudobného života]]* (2010) „víťaz kategórie "Najlepší dirigent" v divadelnej sezóne 2009/2010 - za naštudovanie opery *[[Nabucco]]* v ŠO Banská Bystrica''“
* Cena Slovenského hudobného fondu (1982) „za propagáciu slovenskej zborovej tvorby“
* Cena Frica Kafendu (1982) „za vynikajúce naštudovanie diel I. Hrušovského, M. Nováka a M. Kořínka, ktoré odzneli na TNSHT 1981, s prihliadnutím na umelecky záslužnú prácu s Detským zborom Čs. rozhlasu“
* Medzinárodná zborová súťaž v Rostocku (Nemecko) (1981) „za vynikajúcu interpretáciu súčasných skladieb (s Detským speváckym zborom Čs. rozhlasu v Bratislave)“
* Concorso Polifónico Guido d'Arezzo (Taliansko) (1980) „cena za najlepší umelecký výkon (s Detským speváckym zborom Čs. rozhlasu v Bratislave)“
* Celoštátna súťaž detských speváckych zborov (1980) I. pásmo (s Detským speváckym zborom Čs. rozhlasu v Bratislave)

## Referencie

## Externé odkazy
* Marián Vach na webe Hudobného centra

Kategória:Osobnosti z Bratislavy
Kategória:Slovenskí dirigenti
Kategória:Slovenskí zbormajstri
Kategória:Slovenskí hudobní skladatelia
Kategória:Dirigenti Slovenského národného divadla
Kategória:Dirigenti Národného divadla Košice
Kategória:Dirigenti Štátnej opery
Kategória:Absolventi Pedagogickej fakulty Univerzity Komenského v Trnave
Kategória:Absolventi Hudobnej a tanečnej fakulty Vysokej školy múzických umení v Bratislave
Kategória:Laureáti Ceny Jána Cikkera
Kategória:Laureáti Ceny Frica Kafendu